Tussentydse burgemeesterskomitee word Maandag in Kaap aangestel | DieKaap.com
Regter Patrick Gamble het 'n tussentydse bevel gemaak dat die Onafhanklike Verkiesingskommissie nié De Lille se pos vul totdat haar aansoek vir die hersiening van 'n besluit deur die DA om haar lidmaatskap te herroep op 25 Mei aangehoor word nie.
Vrydag se aansoek was dat De Lille heraangestel moet word as burgemeester totdat die hersieningsaansoek afgehandel is.
Maar Neilson sê ingevolge wetgewing het hy nou al die magte van 'n burgemeester en kan hy 'n nuwe burgemeesterskomitee aanstel.
Neilson sê hy het regsadvies ontvang dat niks hom verhinder om voort te gaan met die aanstelling van 'n komitee nie.
"Uit respek vir die hof, sal ek die aanstelling tot Maandag om 15:00 vertraag. Indien die hooggeregshof teen dié tyd nog nie 'n besluit oor De Lille se dringende aansoek geneem het nie, sal ek voortgaan om 'n nuwe burgemeesterskomitee aan te stel."
Neilson sê hy kan nie veel langer wag om die aanstellings te doen nie, aangesien dit die bestuur van die metro in gedrang bring.
" 'n Burgemeesterskomitee word vereis om politieke leiding te gee oor die begrotingsproses vir die komende munisipale finansiële jaar, wat reeds ver gevorder is," het Neilson gesê.